BELA KNJIGA O PRIHODNOSTI EVROPE

RAZPRAVA – poročilo

**SL**

V Sloveniji je razprava o predlogu Bele knjige o prihodnosti Evrope potekala 22. maja 2017. Udeležili so se je vsi člani Ekonomsko-socialnega sveta RS iz vrst reprezentativnih delodajalskih organizacij in reprezentativnih sindikalnih organizacij. Prav tako so se razprave udeležili predstavniki nevladnih organizacij, predstavniki upokojencev, Študentske organizacije Slovenije in Mladinskega sveta Slovenije. Skupno je bilo 57 udeležencev.

Vodilo pri razpravi je bil vprašalnik, ki smo ga predhodno prejeli, vendar je žal moč ugotoviti, da razpravljavci niso podali odgovorov na vsa vprašanja. Zlasti ni bilo zaznati neposrednih odgovorov na vprašanje, ki se je nanašalo na pričakovanja glede izida posvetovanja.

Iz razprave je bilo moč zaznati, da so udeleženci do ponujenih scenarijev zelo skeptični in da se jim nobeden od njih ne zdi realističen. Vsekakor je v Evropski uniji treba marsikaj spremeniti, saj je v nasprotnem primeru prihodnost EU zelo negotova. Evropa bo namreč izgubljala na teži, pomenu, v kolikor bo šla po tej poti in s tem načinom delovanja naprej (izražen je bil celo pesimizem glede obstoja EU, če se ne bo njeno delovanje korenito spremenilo).

Nobeden od ponujenih scenarijev ni sprejemljiv in ne predlaga rešitve. Delovanje institucij je neučinkovito, zbirokratizirano, polno administracije, nepregledno, javnosti neznano. Evropske institucije so daleč od državljanov, daleč od realnega stanja in daje se vtis, kot da delujejo za dobrobit velikih multinacionalk ter da so pod velikim vplivom lobistov. Vse to pa klesti podobo socialne Evrope. Zaradi tega je tudi toliko nerazumljivih in nelogičnih težav pri uresničevanju Listine o temeljnih pravicah in določbe 3. člena Pogodbe o Evropski uniji. Evropska unija bi lahko bila prijazna, če bi imeli zlato socialno pravilo, saj je zlato fiskalno pravilo sredstvo v funkciji državnih proračunov in izgovor za krčenje socialnih pravic. Seveda pa se je treba zavedati, da gospodarstvo Evropske unije potrebuje pogoje za globalno konkurenčnost. V tej luči je potreben enotni trg, trgovinski sporazumi, predvsem pa manj birokracije. Tudi spremembe zakonodaje, ki bi sledile spremembam v gospodarstvu (npr. digitalizacija) so nujno potrebne. Časa za lagodnost ni več, saj je boj v gospodarstvu na globalni in nacionalni ravni hud.

Zaradi navedenega je pri evropskih državljanih prisotno veliko skepticizma, v porastu pa je tudi nacionalizem. Evropska podjetja se sicer precej bolj zavedajo pomena Evropske unije in njenega delovanja kot njeni državljani. Razlog je predvsem v tem, da so dosedanji ukrepi Evropske komisije in drugih evropskih institucij bili usmerjeni predvsem v zagotavljanje enotnega trga, v smislu prostega pretoka blaga, storitev in kapitala. Na ljudi in njihove pravice pa se je pozabljalo. Tudi zaradi tega pri evropskih državljanih ni čutiti pripadnosti vrednotam Evropske unije.

Dodaten problem predstavlja dejstvo, da je Evropska unija nerazumljena in odtujena ter da obstaja vrzel med obljubami in učinkovitostjo. Tega problema pa se bela knjiga sploh ne dotika.

Scenariji niso odgovori na te izzive. Ne ponujajo rešitev, niti za gospodarstvo niti za ljudi. Potrebujemo Evropo ljudi, skupna valuta evro ne sme biti edina stvar, ki nas združuje. Rezultat mora biti več socialne varnosti in pravičnosti, demokratični deficit delovanja evropskih institucij se mora zmanjšati. Gospodarstvu pa je treba omogočiti, da se lahko razvija v globalnem svetu. Uravnotežen gospodarski in socialni razvoj, ki temeljita na načelu enakosti in solidarnosti, sta nujno potrebna.

Glede na navedeno je bilo moč zaključiti, da je vsekakor potrebna večja prepoznavnost Evropske unije, predvsem pa večja demokratičnost in transparentnost delovanja njenih institucij.

Slednje bi bilo nujno doseči z večjo vlogo organizacij civilne družbe pri oblikovanju in sprejemanju odločitev. Predpise, ki veljajo na ravni Evropske unije in ki se nanašajo na gospodarsko in socialno politiko, bi morali pred sprejetjem obvezno obravnavati socialni partnerji na evropski ravni, lahko pa bi se glede določenih vprašanj oziroma tem pred dokončnim sprejetjem pridobila tudi mnenja nacionalnih ekonomsko-socialnih svetov. Na ta način bi lahko zagotovili večjo prisotnost civilne družbe in njenih organizacij ter socialnih partnerjev v procesu odločanja na ravni Evropske unije.

Posebno mesto znotraj Evropske unije morajo imeti mladi. Predstavnik mladih je izpostavil, da imajo mladi veliko pričakovanj, a tudi zamer glede delovanja Evropske unije (poslabšanje socialnih pravic ob krizi). Mladi si želijo socialne, trajnostne Evrope, da lahko čim prej stopijo na trg dela. Evropo doživljajo kot prostor priložnosti, ključni problemi pa so oddaljenost, abstraktnost ter pomanjkanje socialne in kulturne varnosti in pogleda v prihodnost. Pričakujejo ambicioznost. Evropska unija mora biti socialna, pravična, spremembe v izobraževanju so nujne za odziv na digitalizacijo, potrebna je mobilnost socialnih pravic, saj pretežno mladi dnevno migrirajo v druge države članice. Pohvalno je, da imamo Erasmus+ in program Mladi v akciji, vendar je treba sprejeti in uveljaviti še druge projekte.

Razpravljavci so predvsem poudarili, da je za večjo učinkovitost delovanja Evropske unije vsekakor potrebna enotna politika, zlasti na področju gospodarstva, davčnih predpisov in sociale. Tudi enotna oziroma skupna zunanja politika bi morala biti precej bolj izoblikovana. Evropa ne sme samo čakati na razplet dogodkov, postati mora aktiven deležnik dogajanj v svetu.

Nočemo Evrope mnogoterih hitrosti, ker bi to vodilo v neenakosti državljanov in v socialni dumping. Vedno več je razlik med vzhodom in zahodom ter severom in jugom Evrope in to ni dobro. Dobivamo prvo-, drugo- in tretje-razredne državljane.

Ena od možnih rešitev bi bila federalna ureditev Evrope. Pri tem pa je treba paziti, da se pri oblikovanju skupnih politik večjim državam ne podeljujejo privilegiji oziroma izjeme. Izjem od skupno oblikovanih politik mora biti čim manj, manjše države pa ne smejo biti postavljene v položaj odvisnosti. Enakopravnost vseh članic Evropske unije na vseh ravneh mora postati vodilo delovanja. Skupna socialna politika, z uvedbo minimalnih standardov, je nujno potrebna, če želimo povrniti zaupanje državljanov v Evropsko unijo.

**Medijska pokritost dogodka:**

Slovenska tiskovna agencija: Brez konvergence gospodarstva in socialne politike razvoja EU ne bo: <https://www.sta.si/2390024/brez-konvergence-gospodarstva-in-socialne-politike-razvoja-eu-ne-bo>

Dejavnost na Twitterju na dan razprave:

EESO: <https://twitter.com/EESC_PRESS/status/866585870249472000>

Predstavništvo Evropske komisije v Sloveniji:<https://twitter.com/ECinSlovenia/status/866566815522193408>

Slovenska ministrica za delo, družino, socialne zadeve in enake možnosti, Anja Kopač Mrak: <https://twitter.com/AnjaKopacMrak/status/866570004136939520>

**ANNEX I**

**Debate regarding the White paper on the Future of Europe – Slovenia,**

**22 May 2017 – Participants list:**

|  |  |
| --- | --- |
| **Name** | **Organisation** |
| Jože Smole Andrej ZorkoPrimož Šporar Jakob Počivalšek Dare StojanNadja Götz | EESC members |
| Jana Valant | EESC secretariat (INT)  |
| Anja Kopač Mrak Damjana ŠarčevičNeva GrašičPolona Križnar | Slovenian Ministry of Labour, Family, Social Affairs and Equal Opportunities |
| Zoran StančičTina Vončina | EC Representation in Slovenia  |
| Irena ŠtamfeljLučka BöhmDušan Semolič | The Association of Free Trade Unions of Slovenia (ZSSS) |
| Tatjana Pajnkihar Napret | The Association of Employers of Slovenia (ZDS) |
| Maja RigačTatjana ČerinSamo Hribar MiličIgor Knez | Chamber of Commerce and Industry of Slovenia (GZS) |
| Karmen Fortuna | Slovenian Chamber of Commerce (TZS) |
| Urška Ahlin Ganziti | Chamber of Agriculture and Forestry of Slovenia (KGZS) |
| Anka Tominšek | ZDUS (Slovenian non-governmental umbrella pensioner organization)  |
| Anton DobrinaDarko HribarMitja MrzljakMarijan PapežDavid Klarič | Pension and Disability Insurance Institute of Slovenia (ZPIZ) |
| Martin ZdovcŽiga Lavrič | Slovenian Ministry of Finance |
| Slovenian Press Agency (STA)Delavska enotnostRadio Slovenia | Media  |
| Jožica Maučec ZakotnikZvezdana Veber-Hartman | Slovenian Ministry of Health |
| Mitja Perko | Slovenian Institute of Macroeconomic Analysis and Development (UMAR) |
| Tanja Bogataj | Slovenian Ministry of Public Administration |
| Nina Cinkole | Slovenian Ministry of Foreign Affairs |
| Jasmina Opec VörösTin KamplTibor Vörös | National Youth Council of Slovenia |
| Aleksandar SpremoLuka Špoljar | Slovenian Student Union (ŠOS) |
| Oskar Komac | National Council of the Republic of Slovenia |
| Franc Zupanc Slavko Pangeršič | Zveza delavskih sindikatov Slovenije – Solidarnost (Workers Trade Union of Slovenia - Solidarity) |
| Bojan Goljevšček | SZS Alternativa (Slovenian Trade Union Association – Aternativa) |
| Bojan Hribar | KSJS (Slovenian Confederation of Public Sector Trade Unions) |
| Peter MajcenBojan Žvinkart | KS 90 (Slovenian Trade Union of Postal Workers) |
| Aljoša Čeč | KSS Pergam (Slovenian Trade Union Confederation - Pergam) |
| Miroslav BarbEvelin Vesenjak | KNSS – Neodvisnost (Trade Union of Ljubljana region) |
| Andreja RajhNatalija Berlec | Economic and Social Council of the Republic of Slovenia (ESS), The Secretariat-General of the Government of the Republic of Slovenia |

\_\_\_\_\_\_\_\_\_\_\_\_\_